ഗുലാബ് ചുഴലിക്കാറ്റ് : ഒഡീഷയിലും ആന്ധ്രാപ്രദേശിലും ജാഗ്രത നിര്ദേശം ഹൈദരാബാദ്: ആന്ധ്രപ്രദേശിലും ഒഡീഷയിലും കനത്ത ജാഗ്രത നിര്ദ്ദേശവുമായി കാലാവസ്ഥ വകുപ്പ്. ഗുലാബ് ചുഴലിക്കാറ്റ് ശക്തിപ്രാപിക്കുന്ന സാഹചര്യത്തിലാണ് ഇരു സംസ്ഥാനങ്ങള്ക്കും ജാഗ്രത നിര്ദേശം നല്കിയത്. കിഴക്കന്മധ്യ ബംഗാള് ഉള്ക്കടലലില് രൂപം കൊണ്ട ന്യൂനമര്ദ്ദം ചുഴലിക്കാറ്റായി മാറി ഒഡീഷയിലേക്കും ആന്ധ്രയിലേക്കും നീങ്ങുമെന്ന് ഐഎംഡി വ്യക്തമാക്കി. ശക്തിയേറിയ ന്യൂനമര്ദ്ദം അടുത്ത 12 മണിക്കൂറിനുള്ളില് ചുഴലിക്കാറ്റായി മാറാന് സാധ്യതയുണ്ട്. ഇത് വിശാഖപട്ടണത്തിനും ഗോപാല്പൂരിനും ഇടയില് പടിഞ്ഞാറ് ദിശയിലേക്ക് നീങ്ങുകയും വടക്ക് ആന്ധ്രാപ്രദേശ്, തെക്കന് ഒഡീഷ തീരങ്ങള് കടക്കുകയും ചെയ്യുമെന്ന് ഐഎംഡി വ്യക്തമാക്കി. ന്യൂനമര്ദ്ദത്തിന്റേയും ചുഴലിക്കാറ്റിന്റേയും പ്രഭാവത്തില് ഇരുസംസ്ഥാനങ്ങളിലേയും തീരപ്രദേശങ്ങളോട് ചേര്ന്ന പ്രദേശങ്ങളില് കനത്ത മഴ പെയ്തേക്കുമെന്ന മുന്നറിയിപ്പും കാലാവസ്ഥ നിരീക്ഷകര് നല്കുന്നുണ്ട്. ഒഡീഷയെയും ആന്ധ്രപ്രദേശിനേയും കൂടാതെ തെലുങ്കാന,ചത്തീസ്ഗഡ് തുടങ്ങിയ സംസ്ഥാനങ്ങളില് കനത്ത മഴ പെയ്യുമെന്നും റിപ്പോര്ട്ടുകളുണ്ട്. നിലവില് കാറ്റിന്റെ വേഗത മണിക്കൂറില് 5060 കിലോമീറ്റും വടക്കുപടിഞ്ഞാറന് ഭാഗത്തും പടിഞ്ഞാറ്മധ്യ ബംഗാള് ഉള്ക്കടലിലും 70 കി.മീ വേഗതയിലുമാണ്. ഇത് ക്രമേണ മണിക്കൂറില് 7080 കിലോമീറ്ററായും വരും ദിവസങ്ങളില് മണിക്കൂറില് 90 കിലോമീറ്ററായും ഉയരുമെന്ന് കാലാവസ്ഥാ നിരീക്ഷണ കേന്ദ്രം അറിയിച്ചു. ചുഴലിക്കാറ്റ് ശക്തിപ്രാപിക്കുന്ന സാഹചര്യത്തില് സംസ്ഥാനങ്ങളില് ജനങ്ങള്ക്ക് കനത്ത ജാഗ്രത നിര്ദേശം നല്കിയിട്ടുണ്ട്. ഒഡീഷ, പശ്ചിമബംഗാള്, ആന്ധ്രാപ്രദേശ് എന്നീ സംസഥാനങ്ങളിലെ മത്സ്യത്തൊഴിലാളികള് സെപ്റ്റംബര് 25 മുതല് സെപ്റ്റംബര് 27 വരെ ബംഗാള് ഉള്ക്കടലില് പോകരുതെന്ന് നിര്ദേശമുണ്ട്. അടുത്ത മൂന്ന് ദിവസങ്ങളില് കടല് പ്രക്ഷുബ്ധമാകുന്ന സാഹചര്യത്തിലാണ് ജാഗ്രതാനിര്ദേശം.